钦定古今图书集成/历象汇编/乾象典/第086卷 > 荆川稗编 > 《秋露如珠赋》〈以凉风变节凝露可观为韵〉师贞
## 钦定古今图书集成/历象汇编/乾象典/第086卷 > 荆川稗编 > 《秋露如珠赋》〈以凉风变节凝露可观为韵〉师贞

“风入秋而方劲，露如珠而正团。映蟾辉而迥列，疑蚌
剖而俱攒。缀别叶之中，时翻的的；转衰荷之上，微振
珊珊。虚静内莹，圆明外寒。且验目前之美，何殊掌上
而观。懿夫寓物成规，效微应节。含绿葵而结绿方丽，
耀黄菊而中黄转澈。落蒹葭之浦，诚媚川而可移；泫
庭宇之间，杂照庑而何别。所以未逢朝溘，还著夜光。”
当助海而为深。功虽至薄，蒙沉泉之是弃，德且非凉。
比蝉饮之为状，与蛇衔而允臧。发泽之道素昭，结霜
之仪渐露。咸欣遐被之德，宁起暗投之怒。遥莹空际，
思缥缈之金茎；散照林中，谓璀璨之琼树。宛转无穷，
精明有融。乍见红兰之内，如寻赤水之中。稍迷迳蔓，
偏入园丛。每秘彩于昼景，何流形于夜风。时也草始
化萤，星逾流火。叶物候而增美，信晶荧而必果。想游
女于水上，讶鲛人之泪堕。降自天而任彼无私，照于
乘而孰云不可。湛湛方积，累累正凝。弥增皓鹤之警，
不惮骊龙之兴。远睇平芜，俛首而鲜苗益润；俯观朝
藿，倾心而灵液是承。嗟乎！彼以少而为贵，此以多而
岂贱？遇沾衣而未化，如被褐而初见。其克好以员来，
孰若顺阴而适变。